০, ১-১, ২-১, ২-২, ৩-২!
টেনিস স্কোরের মত হাড্ডাহাড্ডি ম্যাচ উপহার দিল মোহন বাগান ও আইজল এফসি। চলতি লিগের সবথেকে রূদ্ধশ্বাস ম্যাচ দেখল রবীন্দ্র সরোবর স্টেডিয়াম। রোমহর্ষক ম্যাচে শেষ হাসি মোহনবাগানেরই।
সনি নর্ডি নেই, চোটে বলবন্তও নেই। এই নেইয়ের মাঝেও বাগান কোচকে স্বস্তির অক্সিজেন দিলেন স্কটিশ স্ট্রাইকার ডারেল ডাফি। জোড়া গোল করে এদিনই আলোর সরণি ফেরালেন দলকে। সঙ্গে বোনাস হিসাবে আইলিগের সর্বোচ্চ গোলদাতা হয়ে গেলেন।
ডাফির জোড়া গোল সত্ত্বেও ম্যাচের অধিকাংশ সময়েই উ্দ্বেগের প্রহর কাটাতে হল মোহনবাগানকে। হার কিংবা ন্যূনতম ড্র বাগানকে প্রতিবেশি ক্লাবের থেকে শীর্ষস্থান দখলের লড়াইয়ে যেমন ছিটকে দিতে পারে, তেমনই ডার্বির আগে বাড়তি আত্মবিশ্বাস জোগাড় করে নিতে পারত ইস্টবেঙ্গল— এমন জোড়া সমীকরণ নিয়ে খেলতে নেমে বাগানকে কোচের মুখে ২ মিনিটেই হাইভোল্টেজ আলো ফুটিয়েছিলেন ডাফি। লিগের দ্রুততম গোল করে। বাঁ দিক থেকে ভাসানো নিঁখুত সেন্টার থেকে হেডে মোহনবাগানকে এগিয়ে দিয়েছিলেন ত্রিশোর্ধ্ব স্ট্রাইকার।
প্রথম গোল হজম করার পরেই সামলে নেয় পাহাড়ি দলটি। আক্রমণ-প্রতিআক্রমণে খেলা গড়াতে থাকে বিরতির দিকে। বিরতির ঠিক চার মিনিট আগে আইজলকে সমতা ফিরিয়ে দেন জয়েশ রানে।মুয়ানকিমার স্কোয়ার পাস ধরে কিংশুককে রীতিমতো বোকা বানিয়ে গোল রানের।
চোট সারিয়ে এই ম্যাচেই ফিরেছিলেন কিংশুক দেবনাথ। তবে প্রথমার্ধে নড়বড় করতে থাকা কিংশুককে তুলে বিক্রমজিৎকে নামিয়ে দেন কোচ সঞয়। এরপর দ্বিতীয়ার্ধ শুরুর কিছুক্ষণ পরেই শেহনাজকে তুলে প্রণয় হালদারকে নামিয়ে মাঝমাঠ কিছুটা সচল করার দিকে ঝোঁকেন সঞ্জয়।
এর ফলও মেলে হাতেনাতে। ৬৩ মিনিটে প্রবীর দাসের স্কোয়ার পাস ধরে বাগানকে এগিয়ে দেন জেজে। তবে বাগানের এই আনন্দ বেশিক্ষণ স্থায়ী হয়নি।
এগিয়ে যাওয়ার ৭ মিনিট পরেই আইজলের হয়ে সমতা ফেরান আশুতোষ মেহতা। কর্ণার থেকে উড়ে আসা বলে দারুণ গোল করে যান তিনি।
ম্যাচে হারের ভ্রুকুটি যখন মাথাচাড়া দিয়েছে বাগানের অন্দরমহলে, তখনই শেষবেলায় জয়সূচক গোল ডাফির।